作者:賀鑄
標題:風流子
內容:何處最難忘。方豪健，放樂五雲鄉。彩筆賦詩，禁池芳草，香韉調馬，輦路垂楊。綺筵上，扇偎歌黛淺，汗浥舞羅香。蘭燭伴歸，繡輪同載，閉花別館，隔水深坊。零落少年場。琴心漫流怨，帶眼偷長。無奈佔床燕月，侵鬢吳霜。念北里音塵，魚封永斷，便橋煙雨，鶴表相望。好在後庭桃李，應記劉郎。